**Saeimas lēmuma "Par Latvijas Nacionālo bruņoto spēku karavīru dalību Eiropas Savienības militārajā operācijā Vidusjūras reģionā *EUNAVFOR MED IRINI* " projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Saeimas lēmuma "Par Latvijas Nacionālo bruņoto spēku karavīru dalību Eiropas Savienības (turpmāk – ES) militārajā operācijā Vidusjūras reģionā *EUNAVFOR MED IRINI*" projekts sagatavots, lai varētu nodrošināt Latvijas Nacionālo bruņoto spēku (turpmāk – NBS) karavīru dalību iepriekšminētajā ES militārajā operācijā Vidusjūras reģionā.Saeimas lēmums stāsies spēkā tā pieņemšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Deklarācijas par Artūra Krišjāņa Kariņa vadītā Ministru kabineta iecerēto darbību 203. punkts un Rīcības plāna tās īstenošanai 203.2. apakšpunkts.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pasliktinoties drošības situācijai Lībijā un saskaroties ar jauniem izaicinājumiem, ES 2020. gada 31. martā Kopējās drošības un aizsardzības politikas (KDAP) ietvaros, Vidusjūras reģionā ar ES Padomes 2020. gada 31. marta lēmumu (KĀDP) Nr. 2020/472 (turpmāk – Lēmums) uzsāka jaunu militāro operāciju *EUNAVFOR MED IRINI* (turpmāk – *IRINI*). Šī operācija nomainīja reģionā līdz tam, no 2015. gada 22. jūnija līdz 2020. gada 31. martam darbojošos ES jūras operāciju *EUNAVFOR MED SOPHIA* (turpmāk – *SOPHIA*), kuras galvenais uzdevums bija ES ārējās robežas stiprināšana un nelegālās imigrācijas ierobežošana. Vienlaikus operācijai bija arī vairāki papilduzdevumi: a) apmācīt Lībijas krasta apsardzi un jūras spēkus; b) palīdzēt īstenot Apvienoto Nāciju Organizācijas (turpmāk – ANO) ieroču embargo, kas ir noteikts atklātā jūrā pie Lībijas krastiem saskaņā ar ANO DP R 2292 (2016) un R 2357 (2017), un c) saskaņā ar ANO DP R 2146 (2014) un R 2362 (2017) veikt uzraudzības pasākumus un apkopot informāciju par nelikumīgu no Lībijas eksportētās naftas tirdzniecību. Ar jauno operāciju *IRINI* ES nomainīja savu prioritāti no nelegālās imigrācijas ierobežošanas uz ANO Drošības padomes Rezolūcijas 2292 (2016) noteikto ieroču embargo Lībijai, izmantojot gaisa, satelītu un jūras aktīvus. Operācija paredz arī - a) uzraudzīt nelegālu naftas, jēlnaftas un rafinētu naftas produktu eksportu no Lībijas; b) sniegt ieguldījumu Lībijas krasta apsardzes un jūras spēku spēju veidošanā un apmācībā attiecībā uz tiesībaizsardzības uzdevumiem jūrā un c) vācot informāciju un patrulējot ar lidmašīnām, sniegt ieguldījumu cilvēku kontrabandas un tirdzniecības tīklu darbības modeļu graušanā. Lībijā jau kopš 2011. gada valda politiskā un militārā krīze, kura vēl vairāk ir saasinājusies pēc tam, kad 2019. gadā feldmaršala H. Haftara vadītās Lībijas Nacionālās armijas (turpmāk - LNA) spēki ar Krievijas atbalstu sāka uzbrukumu ANO atbalstītās Lībijas Nacionālās vienotības valdības (turpmāk - NVV) kontrolētajām teritorijām. LNA savu mērķi – Tripoles ieņemšanu – nesasniedza un 2020. gada pavasarī NVV, saņemot atbalstu no Turcijas, uzsāka pretuzbrukumu. NVV atguva plašas teritorijas valsts rietumu piekrastē, tostarp arī stratēģiski nozīmīgo Tarhūnas pilsētu un Banī Ualīdas aviobāzi, un uzsāka virzību uz LNA kontrolētajām teritorijām valsts austrumos, frontes līnijai pārvietojoties uz ar naftas resursiem bagātās Sirtas provinces rietumu daļu. Neatrisinātais iekšējais konflikts un ārvalstu spēlētāju pieaugošā loma turpina destabilizēt situāciju, tajā skaitā būtiski pasliktinot cilvēktiesību stāvokli Lībijā. No politiskā risinājuma attālina arī novērotā Sīrijas un Lībijas konfliktu augošā mijiedarbība. ES interesēs ir veicināt mieru un drošību savā pierobežā, ko palīdz īstenot operācija *EUNAVFOR MED IRINI.*Šobrīd operācija *IRINI*, kurā piedalās 20 ES dalībvalstis, ir nodrošināta ar aptuveni 60% no nepieciešamā personālsastāva. Šāds karavīru skaits ir nepietiekams, lai sasniegtu misijas mērķus. Personāla iztrūkums tiek uzsvērts katrā ES sanāksmē, kad tiek spriests par *IRINI*.Ņemot vērā, ka situācija Lībijā, kurā savu ietekmi nostiprina gan Turcija, gan Krievija, ir dinamiska, ES interesēs ir saglabāt reģionālo balansu, mazinot tajā eskalāciju. Vienlaikus ES savas drošības apsvērumu dēļ nav ieinteresēta Krievijas vai citu ES nedraudzīgu varu nostiprināšanā savā pierobežā. Tādēļ ES interesēs ir palielināt savu ietekmi ne tikai Lībijā, bet Vidusjūras reģionā kopumā, kas būtu stabilitātes garants nākotnē. Viens no ietekmes palielināšanas un drošības garantēšanas veidiem ir operācija *IRINI*.Līdz šim operācijā *IRINI* (iepriekš *SOPHIA*) no NBS pastāvīgi piekomandētais virsnieks dienēja operācijas operacionālajā štābā (turpmāk – OHQ), Romā. Tomēr, lai efektivizētu un paplašinātu operacionālās iespējas mūsu pārstāvjiem, ir nepieciešamība uzsākt pilnvērtīgu dalību operācijā *IRINI*. Šobrīd tiek plānots, ka NBS turpinās aizpildīt vienu pozīciju OHQ, kā arī tiks aizpildīta viena amata pozīcija uz operācijas spēku kuģa (turpmāk – FHQ). Atkarībā no drošības situācijas un operācijas vajadzībām nākotnē Aizsardzības ministrija, ja nepieciešams, var izskatīt iespēju palielināt NBS kontingentu šajā operācijā. Šī operācija Latvijas un ES kontekstā ir būtiska ne tikai lai ierobežotu ieroču plūsmu uz Lībiju un tādējādi mazinātu tur esošo nestabilitāti, bet arī lai mazinātu nelegālo imigrāciju. Raugoties no politiskā viedokļa, Latvijas aktīvāka iesaistīšanas operācijā *IRINI* apliecinātu Latvijas solidaritāti gan ar ES centieniem nelegālās imigrācijas apkarošanā kopumā, gan ar ES dienvidu valstīm, jo īpaši Itāliju un Spāniju, kuras, izrādot savu iniciatīvu *Enhanced Forward Presence* ietvaros, nosūtījušas uz Latviju savus kontingentus mūsu drošībai.Latvijas dalība operācijā *IRINI* dotu iespēju NBS turpināt taktisko sadarbību un savietojamību ar citu ES valstu bruņotajiem spēkiem operācijas rajonā, kā arī pilnveidot savas militārās spējas, pildot dažādus uzdevumus operācijas ietvaros.Šobrīd operācijas *IRINI* pilnvaras ar Lēmumu ir noteiktas līdz 2021. gada 31. martam, un to cieši uzraudzīs ES dalībvalstis, kuras īstenos politisku kontroli un stratēģisku vadību ar Politikas un drošības komitejas (PDK) starpniecību Eiropas Padomes un ES Augstā pārstāvja ārlietās un drošības politikas jautājumos pakļautībā. Turpmāka NBS dalība operācijā tiktu nodrošināta atbilstoši ES pieņemtajiem lēmumiem attiecībā uz misijas mandātu, uzdevumiem un darbības termiņu.NBS dalība operācijā tiek plānota saskaņā ar “Latvijas Nacionālo bruņoto spēku piedalīšanās starptautiskajās operācijās” 1. panta pirmās daļas 2. punkta nosacījumiem.Atbilstoši likumam “Latvijas Nacionālo bruņoto spēku piedalīšanās starptautiskajās operācijās”, NBS karavīri starptautiskajā operācijā piedalās saskaņā ar Saeimas lēmumu. |
| 3. | Projekta izstrādē iesaistītās institūcijas | Projekts izstrādāts Aizsardzības ministrijā.  |
| 4. | Cita informācija | Aizsardzības ministrija nodrošinās Latvijas saistības atbilstoši piešķirtajiem valsts budžeta līdzekļiem budžeta programmas 22.00.00 "Nacionālie bruņotie spēki" ietvaros no starptautiskajām operācijām paredzētajiem līdzekļiem. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz Nacionālo bruņoto spēku personālu. |
| 2. | Tiesiskā regulējuma ietekme uz tautsaimniecību un administratīvo slogu | Tautsaimniecību neietekmē. Sabiedrības grupu un institūciju tiesības un pienākumus nemaina. |
| 3. | Administratīvo izmaksu monetārs novērtējums | Nav. |
| 4. | Cita informācija | Nav. |

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un institucionālo struktūru neietekmēs. Jaunas institūcijas netiks izveidotas un esošās institūcijas netiks likvidētas. |
| 3. | Cita informācija | Nav. |

Anotācijas III, IV un VI sadaļa - projekts šo jomu neskar.

Ministru prezidenta biedrs,

aizsardzības ministrs A. Pabriks

S.Šadurska

Signe.Sadurska@mod.gov.lv

tel.67335247

J.Liniņš

Janis.Linins@mod.gov.lv

tel.67335153

v\_sk. = 1107